KOMMISSIONENS FORORDNING (EF) Nr. 2648/98 af 9. december 1998 om ændring af forordning (EF) nr. 1445/95 om gennemførelsesbestemmelser for ordningen med import- og eksportlicenser for oksekød

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved forordning (EF) nr. 1633/98 (2), særlig artikel 9, og

ud fra følgende betragtninger:

Ifølge artikel 2, stk. 2, i Kommissionens forordning (EF) nr. 1445/95 af 26. juni 1995 om gennemførelsesbestemmelser for ordningen med import- og eksportlicenser for oksekød og om ophævelse af forordning (EØF) nr. 2377/80 (3), senest ændret ved forordning (EF) nr. 2365/98 (4), skal eksportlandet, for så vidt angår kvæg af en vægt på 160 kg og derunder, anføres i rubrik 7 i importlicensansøgningen og i importlicensen;

i forordningerne om gennemførelsesbestemmelser for importkontingenter for kalve er det fastsat, hvilke oplysninger der skal anføres i licensansøgningen og i importlicensen; det bør fastsættes, at artikel 2, stk. 2, i forordning (EF) nr. 1445/95 kun anvendes på indførsler uden for kontingenterne;

ifølge bilag III (sundhedscertifikat) til Kommissionens beslutning 98/372/EF af 29. maj 1998 om dyresundhedsbetingelser og udstedelse af sundhedscertifikat ved indførsel af kvæg og svin fra visse europæiske lande (5) og ifølge bilaget (sundhedscertifikat) til de tilsvarende beslutninger for kvæg fra visse tredjelande, der er vedtaget i henhold til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande (6), senest ændret ved direktiv 97/79/EF (7), skal originaleksemplaret af sundhedscertifikatet ledsage sendingen, indtil den ankommer til grænsekontrolstedet;

for bedre at kunne forvalte indførslen af kalve uden for kontingenterne er det nødvendigt at fastsætte, at angivelsen af eksportlandet i rubrik 7 og oprindelseslandet i rubrik 8 i importlicensen for alle kalve af en vægt på 300 kg og derunder skal svare til eksportlandet som nævnt i bilaget (sundhedscertifikat) til ovennævnte beslutninger; når dyrene overgår til fri omsætning, bør det endvidere kontrolleres, at der er overensstemmelse mellem det i importlicensen anførte oprindelsesland og det eksportland, der er anført i originaleksemplaret eller kopien af sundhedscertifikatet; hvis de to sidstnævnte lande er forskellige, bør overgang til fri omsætning nægtes;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

Artikel 2, stk. 2, i forordning (EF) nr. 1445/95 affattes således:

»2. Ved indførsel af produkter henhørende under KN-kode 0102 90 05 til 0102 90 49, bortset fra importkontingenter for kvæg, der er underlagt de respektive gennemførelsesforordninger, indeholder importlicensansøgningen og licensen følgende oplysninger:

a) i rubrik 7, eksportlandet

b) i rubrik 8, oprindelseslandet, som svarer til det eksportland, der er nævnt i bilag III (sundhedscertifikat) til beslutning 98/372/EF, og i bilaget (sundhedscertifikat) til de tilsvarende beslutninger for kvæg fra visse tredjelande, der er vedtaget i henhold til Rådets direktiv 72/462/EØF; licensen forpligter til at indføre fra dette land

c) i rubrik 20, en af følgende angivelser: »Det i rubrik 8 anførte oprindelsesland svarer til det eksportland, der er anført i originaleksemplaret eller kopien af sundhedscertifikatet.«

Dyrene kan overgå til fri omsætning, hvis originaleksemplaret af sundhedscertifikatet eller en af Fællesskabets grænsetoldsted attesteret kopi heraf forelægges, og hvis udstedelseslandet svarer til det i importlicensens rubrik 8 anførte land.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes på licensansøgninger, der indgives fra den 14. december 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 9. december 1998.

På Kommissionens vegne

Franz FISCHLER

Medlem af Kommissionen

(1) EFT L 148 af 28. 6. 1968, s. 24.

(2) EFT L 210 af 28. 7. 1998, s. 17.

(3) EFT L 143 af 27. 6. 1995, s. 35.

(4) EFT L 293 af 31. 10. 1998, s. 49.

(5) EFT L 170 af 16. 6. 1998, s. 34.

(6) EFT L 302 af 31. 12. 1972, s. 28.

(7) EFT L 24 af 30. 1. 1998, s. 31.